РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/107-24

23. септембар 2024. године

Б е о г р а д

З А П И С Н И К

СЕДМЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 20. СЕПТЕМБРА 2024. ГОДИНЕ

Седница је почела у 11,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Драган Јовановић, Дејан Булатовић, Радослав Милојичић, Милија Милетић, Јожеф Тобиаш, Душан Никезић, Мирослав Алексић и Слободан Илић.

Седници су присуствовали заменици чланова Одбора: Милош Гњидић (заменик Жике Гојковића), Никола Пантелић (заменик Иване Стаматовић), Иван Карић (заменик Дијане Радовић), Драган Јонић (заменик Горана Петковића) и Владимир Пајић (заменик др Ане Орег).

Седници нису присуствовали чланови Одбора: проф. др Бранимир Несторовић и Зоран Сандић као ни њихови заменици.

Седници су присуствовали представници Министарства пољопривреде, шумарства и водопривреде: Јелена Благојевић, државни секретар, Ненад Катанић, помоћник министра, Бранислав Ракетић, шеф Одсека за означавање хране, шеме квалитета и органске производње.

Седници су присуствовали представници Министарства финансија: Марија Филиповић, Сектор буџета и Ивана Марковић, Сектор буџета.

Седници је присуствовала и проф. др Татјана Бранков, Економски факултет, Суботица.

Пре утврђивања дневног реда његову допуну је предложио председник Одбора Маријан Ристичевић са тачком Разматрање Предлога закона о изменама и допунама Закона о буџету Републике Србије за 2024. годину, Раздео 24 - Министарство пољопривредe, шумарства и водопривреде, који је поднела Влада (број 400-2183/24 од 19. септембра 2024. године). Одбор је већином гласова (11 за, 3 уздржано) прихватио овај предлог за допуну дневног реда,

Председник Одбора је потом затражио да се чланови Одбора изјасне о целокупном дневном реду, те је Одбор већином гласова (10 за, 4 уздржано, 1 није гласао) усвојио следећи:

Д н е в н и р е д

1. Стратегија пољопривреде и руралног развоја Републике Србије за период од 2025-2034. године, упознавање чланова Одбора са досадашњим радом на њеној изради у нацрту;
2. Разматрање Предлога закона о изменама и допунама Закона о буџету Републике Србије за 2024. годину, Раздео 24 - Министарство пољопривредe, шумарства и водопривреде, који је поднела Влада (број 400-2183/24 од 19. септембра 2024. године).

Пре почетка расправе о тачки дневног реда, усвојен је записник шесте седнице Одбора, која је одржана 17. септембра 2024. године, у тексту у коме је и предложен. Записник је усвојен већином гласова (11 за, 3 уздржана, 1 није гласао).

Прва тачка дневног реда – Стратегија пољопривреде и руралног развоја Републике Србије за период од 2025-2034. године, упознавање чланова Одбора са досадашњим радом на њеној изради у нацрту.

Јелена Благојевић, државни секретар, Министарство пољопривреде, шумарства и водопривреде, рекла је да имајући у виду да актуелна Стратегија пољопривреде и руралног развоја престаје да важи завршетком ове године, приступило се припреми за израду и доношењу нове Стратегије за период 2025-2032. година. Будућа Стратегија треба да да стратешке правце развоја пољопривредно-прехрамбеног сектора и руралног развоја у наредних осам година. Испред Министарства је формирана радна група у коју су укључене све организационе јединице Министарства као и две колегинице из Републичког секретаријата за јавне политике. Радна група има задатак да координира и активно учествује у изради ех-пост анализе ефеката и вредновања учинка постојеће Стратегије, активно учествује у изради предлога Стратегије, као и да омогући ефикасније прибављање података и информација неопходних за испуњење горе наведених задатака. На иницијативу Министарства радна група је са ФАО тимом у периоду од октобра до новембра 2023. године развила пројектни документ и акциони план који укључује све активности које треба предузети у циљу израде Стратегије, временски оквир за сваку поједину активност као и саму израду Стратегије. Почетком децембра пројектни документ и акциони план су одобрени од стране ФАО регионалне канцеларије за Европу и самим тим пројекат је кренуо са реализацијом од 1. јануара 2024. године. У међувремену у оквиру пројекта Конкурентна пољопривреда Србије, подржане од стране Светске банке, у складу са процедурама Светске банке, ангажован је конзорцијум који су чинили представници Словеније, БиХ и Србије, који су 16. јануара 2024. године представили члановима радне групе уговорене активности које ће се предузети у вези припреме Стратегије. У циљу боље координације свих актера укључених у израду Стратегије, Министарства, ФАО тима и конзорцијума, припремљен је радни план за период 2024-2025. година са свим неопходним активностима које треба предузети, временским оквирима као и одговорностима актера. Наведени радни план садржи три фазе: прва фаза је финализација ех-пост анализе ефеката постојеће Стратегије пољопривреде и руралног развоја за период 2014-2024. година као и припрема нацрта Стратешког оквира. Друга фаза- израда ех-анте анализе док би трећа фаза била сама израда нацрта Стратегије пољопривреде и руралног развоја за период 2025-2032. година који би укључивао и сам акциони план. Прва фаза је завршена, односно наведени конзорцијум кроз одржане радионице пре свега са колегама из Министарства пољопривреде, шумарства и водопривреде, као и са спроведеним интервјуима са појединим институцијама ван Министарства као што су Пољопривредни факултет у Земуну, Пољопривредни факултет у Новом Саду, Продуктна берза Нови Сад и БиоСенс институт припремили су нацрт ех-пост еволуације Стратегије пољопривреде и руралног развоја за период 2014-2024. година који представља завршну процену спроведене Стратегије са циљем да се анализира њена успешност, ефикасност, релевантност и одрживост са фокусом на постигнуте резултате, изазове у инплементацији и препоруке за будуће политике. Такође је припремљена и социо-економска анализа првенствено у сврху израде ех-пост еволуације где се анализа базирала на ажурирању аналитичких података и статистичких показатеља из важеће Стратегије, идентификације трендова и резултата за потребе ех-пост еволуације као и макроекономском оквиру и значају пољопривреде за националну економију. У циљу комплетирања прве фазе припремљен је и нацрт Стратешког оквира који даје предлог општих циљева, кључне теме које треба обрадити за сваки појединачни општи циљ као и предлог листе могућих посебних циљева у оквиру сваког општег циља. Тренутно је у складу са радним планом избор националних консултаната у циљу реализације остале две фазе, а то је израда ех-анте анализе и припрема нацрта Стратегије пољопривреде и руралног развоја који би укључивао и сам акциони план.

Проф. др Татјана Бранков је рекла да је са тимом у претходна два месеца анализирала стање у пољопривредно-прехрамбеном сектору Србије. Држава издваја огромна средства за пољопривреду, али се та средства не користе адекватно. Не усвајамо иновације довољно брзо. Ургентан проблем је стање наше семенарске индустрије јер мултинационалне и приватне компаније преузимају примат на тржишту, док наши институти падају у заборав. Најважнији циљ аграрне политике је достизање прехрамбеног суверенитета, што значи осигурање стабилности пољопривредно-прехрамбеног сектора, уз постизање високог степена квалитета. Циљ прехрамбеног сектора је подстицање иновација у пољопривреди.

У дискусији су учествовали народни посланици: Маријан Ристичевић, Милија Милетић, Слободан Илић, Мирослав Алексић, Јожеф Тобиаш, Душан Никезић, Радослав Милојичић, Владимир Пајић, Драган Јонић и Драган Јовановић.

Одбор је већином гласова (10 за, 2 уздржана, 1 није гласао) донео следећи:

З а к љ у ч а к

Одбор препоручује Министарству пољопривреде, шумарства и водопривреде да први циљ Стратегије пољопривреде и руралног развоја Републике Србије треба да буде обнова прехрамбеног суверенитета Републике Србије и прехрамбена сигурност њених потрошача.

Одбор сматра да није добро што су у изради оквира Стратегије учествовале само фирме из Словеније и БиХ (федерални део), те да доминантну улогу у изради Стратегије треба да имају домаћи стручњаци (Пољопривредни факултети, Институти који се баве питањем пољопривреде) пре свих, уз потребну асистенцију стручњака са других факултета, института, угледних пољопривредника, привредника из области пољопривреде и прерађивачке индустрије.

Није добро за Министарство пољопривреде, шумарства и водопривреде, а ни за струку, па ни за оквир Стратегије, а и саму Стратегију, да у изради од 24 стручњака само четири буду из Србије.

Одбор тражи да се достави сва документација везана за израду Стратегије. Стратегија треба да буде озбиљна стратегија пољопривреде за обнову суверенитета у наредном периоду.

Друга тачка дневног реда - Разматрање Предлога закона о изменама и допунама Закона о буџету Републике Србије за 2024. годину, Раздео 24 - Министарство пољопривредe, шумарства и водопривреде, који је поднела Влада (број 400-2183/24 од 19. септембра 2024. године).

Ненад Катанић, помоћник министра пољопривреде, шумарства и водопривреде, рекао је да је ребалансом буџета за 2024. годину, за пољопривреду предложено да се обезбеде средства за исплату до 17.000 динара за сертификовано семе, 100.000 динара за подстицај за квалитетне приплодне јунице као и повећање подстицаја за краве са 40.000 динара на 55.000 динара. Помоћник министра је рекао да Министарство ради и на обезбеђењу дугорочних кредита за пољопривреднике, са нижим каматама.

Марија Филиповић, Министарствo финансија, Сектор буџета, истакла је да су укупни приходи ребаланса буџета Републике Србије 2.173,3 мулијарди динара, што представља повећање од 132,5 милијарде динара, односно 6,5% у односу на иницијални буџет за 2024. годину. Издаци ребаланса износе 2.436,35 милијарди динара. Раздео 24- Министарство пољопривреде, шумарства и водопривреде износи 125,7 милијарду динара, односно 6,7% републичког буџета. Субвенције у пољопривреди износе 105,7 милијарде динара, у односу на 88,1 милијарду динара иницијалног буџета за 2024. годину. Учешће субвенција за пољопривреду у укупним субвенцијама државе је око 49,3% и представља највећи удео. Највећи износ субвенција је за директна плаћања (85,1 милијарди динара), а односе се на субвенције које се додељују произвођачима кроз премије за млеко, подстицај за биљну и сточарску производњу и реализацију регреса.

У дискусији су учествовали народни посланици: Маријан Ристичевић и Душан Никезић.

Одбор је већином гласова (9 за, 1 против, 2 уздржана), а на основу члана 173. став 1. Пословника Народне скупштине закључио да поднесе Народној скупштини следећи

И з в е ш т а ј

Одбор је у складу са чланом 173. став 2. Пословника Народне скупштине одлучио након гласања да предложи Одбору за финансије, републички буџет и контролу трошења јавних средстава да прихвати у начелу Предлог закона о изменама и допунама Закона о буџету Републике Србије за 2024. годину, Раздео 24 - Министарство пољопривреде, шумарства и водопривреде, који је поднела Влада.

За известиоца Одбора на седници Одбора за финансије, републички буџет и контролу трошења јавних средстава одређен је Маријан Ристичевић, председник Одбора.

Пошто других питања и предлога није било, седница је закључена у 13,35 часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

СЕКРЕТАР ПРЕДСЕДНИК

Данка Јевтовић Маријан Ристичевић